作者:元稹
標題:蟲豸詩：蟆子
內容:蟆子微於蚋，朝繁夜則無。毫端生羽翼，針喙噆肌膚。暗毒應難免，羸形日漸枯。將身遠相就，不敢恨非辜。晦景權藏毒，明時敢噬人。不勞生詬怒，只足助酸辛。隼眥看無物，蛇軀庇有鱗。天方芻狗我，甘與爾相親。有口深堪異，趨時詎可量。誰令通鼻息，何故辨馨香。沉水來滄海，崇蘭泛露光。那能枉焚爇，爾眾我微茫。